Document ID: 32012D0282

DEĊIŻJONI TA’ IMPLIMENTAZZJONI TAL-KUMMISSJONI
tat-22 ta’ Mejju 2012
li temenda d-Deċiżjoni 2008/425/KE fir-rigward ta’ rekwiżiti standard biex l-Istati Membri jissottomettu programm nazzjonali għall-qerda, il-kontroll u l-monitoraġġ ta’ ċertu mard u żoonożi fl-annimali għal finanzjament mill-Unjoni
(notifikata bid-dokument numru C(2012) 3193)
(Test b’relevanza għaż-ŻEE)
(2012/282/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Deċiżjoni tal-Kunsill 2009/470/KE tal-25 ta’ Mejju 2009 dwar in-nefqa fil-kamp veterinarju (1), u b’ mod partikolari l-Artikolu 27(10) tagħha,
Billi:
(1)
Id-Deċiżjoni 2009/470/KE tistabbilixxi l-proċeduri li jirregolaw il-kontribut finanzjarju tal-Unjoni għal programmi għall-eradikazzjoni, il-kontroll u l-monitoraġġ ta’ mard tal-annimali u żoonożi.
(2)
Id-Deċiżjoni 2009/470/KE tistipula li kull sena, sa mhux iktar tard mit-30 ta’ April, l-Istati Membri għandhom iressqu lill-Kummissjoni l-programmi annwali jew multiannwali li jibdew fis-sena ta’ wara, u li jixtiequ jibbenefikaw minn kontribuzzjoni finanzjarja mill-Unjoni għalihom. Skont dik id-Deċiżjoni, trid tiddaħħal miżura finanzjarja tal-Unjoni biex titħallas lura n-nefqa tal-Istati Membri għall-finanzjament ta’ programmi nazzjonali għall-qerda, il-kontroll u l-monitoraġġ tal-mard u żoonożi fl-annimali elenkati fl-Anness ta’ dik id-Deċiżjoni.
(3)
Id-Deċiżjoni tal-Kummissjoni 2008/425/KE tal-25 ta’ April 2008 li tistabbilixxi rekwiżiti standard biex l-Istati Membri jissottomettu programmi nazzjonali għall-qerda, il-kontroll u l-monitoraġġ ta’ ċertu mard u żoonożi fl-annimali għal finanzjament Komunitarju (2) tipprovdi li l-Istati Membri jfittxu kontribuzzjoni finanzjarja mill-Unjoni għal programmi nazzjonali għall-eradikazzjoni, il-monitoraġġ u l-kontroll ta’ċertu mard tal-annimali għandhom jissottomettu applikazzjonijiet li jkun fihom ċerta informazzjoni stabbilita fl-Annessi I sa V ta’ dik id-Deċiżjoni.
(4)
Ir-Regolament (KE) Nru 999/2001 tal-Parlament Ewropew u tal-Kunsill tat-22 ta’ Mejju 2001 li jistabblixxi regoli għall-prevenzjoni, kontroll u eradikazzjoni ta’ ċertu enċefalopatija sponġiformi li tinxtered (3), jipprovdi għal programmi ta’ monitoraġġ annwali mill-Istati Membri għall-enċefalopatiji sponġiformi trażmissibbli fl-annimali bovini, ovini u kaprini. Dak ir-Regolament kien emendat bosta drabi sa mill-adozzjoni tad-Deċiżjoni 2008/425/KE rigward ir-regoli relatati ma’ attivitajiet ta’ monitoraġġ u eradikazzjoni kofinanzjati taħt il-programmi.
(5)
Id-Deċiżjoni tal-Kummissjoni 2010/367/UE tal-25 ta’ Ġunju 2010 dwar l-implimentazzjoni mill-Istati Membri ta’ programmi ta’ sorveljanza għall-influwenza tat-tjur fit-tjur domestiku u t-tjur selvaġġ (4) ġiet adottata fid-dawl ta’ esperjenza u intwizzjoni xjentifika miksuba mill-adozzjoni tad-Deċiżjoni tal-Kummissjoni 2007/268/KE (5). Id-Deċiżjoni 2007/268/KE ġiet revokata bid-Deċiżjoni 2010/367/UE. Id-Deċiżjoni 2008/425/KE għandha tiġi aġġornata sabiex tqis dawn il-bidliet, b ‘mod partikolari dawk relatati mal-objettivi ta’ programmi ta’ sorveljanza.
(6)
Barra minn hekk, sabiex ittejjeb aktar il-proċess ta’ sottomissjoni, il-valutazzjoni u l-approvazzjoni tal-programmi nazzjonali, l-Istati Membri għandhom jissottomettu l-applikazzjonijiet onlajn mill-1 ta’ Jannar 2013 ‘il quddiem għal programmi li jaqgħu taħt ir-rekwiżiti tal-Annessi I sa IV tad-Deċiżjoni 2008/425/KE. L-istruttura ta’ dawk l-Annessi għandha għalhekk tiġi adattata għas-sottomissjoni elettronika u l-ipproċessar tad-dejta.
(7)
Għaldaqstant, ir-rekwiżiti standard għas-sottomissjoni mill-Istati Membri ta’ applikazzjonijiet għal finanzjament tal-Unjoni għal programmi nazzjonali għall-qerda, il-kontroll u l-monitoraġġ ta’ ċertu mard tal-annimali u żoonożi stabbiliti fl-Annessi I sa IV tad-Deċiżjoni 2008/425/KE għandhom ikunu emendati u jsiru konsistenti mal-emendi għal leġiżlazzjoni rilevanti tal-Unjoni u kompatibbli mas-sistema tas-sottomissjoni onlajn. Għal raġunijiet ta’ ċarezza, l-Annessi I sa IV tad-Deċiżjoni 2008/425/KE għandhom jiġu sostitwiti bit-test stabbilit fl-Anness ta’ din id-Deċiżjoni.
(8)
Id-Deċiżjoni 2008/425/KE għandha għalhekk tiġi emendata skont dan.
(9)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2008/425/KE għandha tiġi emendata kif ġej:
(1)
Għandu jiddaħħal l-Artikolu 1a li ġej:
“Artikolu 1a
Mill-1 ta’ Jannar 2013, l-applikazzjonijiet stipulati fl-Artikolu 1 paragrafi (a) sa (d) għandhom jiġu sottomessi onlajn mill-Istati Membri billi jużaw il-mudelli elettroniċi standard korrispondenti pprovduti mill-Kummissjoni.”;
(2)
L-Annessi I sa IV huma sostitwiti permezz tat-test fl-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, it-22 ta’ Mejju 2012.

Labels: 5
0
6
12
15